Babapadi ba phane ba tlaa tseelwa dikgato
Molomaganya ditiro tsa lephata la tshomarelo tikologo le matlotlo a ditsa-tlholego mo kgaolong ya legare, Rre Kebagaisitse Mapena, a re batho ba ba tsweletseng ka go bapala phane ba sena diteseletso ba tlaa tseelwa dikgato. Rre Mapena o boletse mo potsolotsong gore, batho bangwe mo dikgaolong tsa Boteti, Tutume, Masunga le Borwa ba na le mokgwa wa go bapala phane le mororo ba sena diteseletso. A re ba ba inaakantseng le go dira jalo ba ka lefisiwa sekete sa dipula kana ngwaga mo kgolegelong, kana dikatlholo tseo di tsamaya mmogo. O tlhalositse fa lephata la gagwe le dirile P16 714 ka go neela batho diteseletso tsa go bapala phane mo dikgaolong tsa lefatshe leno ngogola ka kgwedi ya Sedimonthole. Rre Mapena o tsweletse ka go kopa Batswana ba ba itshetsang ka go bapala phane gammogo le ba ba gwebang ka yone, go nna ba ipega mo dikgosing, beng ba masimo le meraka e ba bapalang phane mo go yone go hema dikgotlhang fa gare ga bone le beng ba metse e ba bapalang phane mo go yone. A re go ipega mo dikgosing go ka ba thusa ka jaana ba ka kgona go kaelwa kwa phane e leng teng le go ba namola kana go ba tswa mokgosi fa bangwe ba bone ba timetse mo sekgweng. Rre Mapena o rile le fa phane e dikile e seyo mo dikgaolong di le mmalwa ntateng ya leuba le le bakilweng ke go tlhoka dipula, gone Batswana bangwe ba kgonne go tswa ka sengwe. Le fa kgaolo ya Shoshong e sa tlwaelesega ka go nna le phane, kgosi Gofaone Khukhwane wa Kodibeleng o tlhaloseditse ba BOPA fa banni ba Kodibeleng le meraka e e mo tikologong ba dikile ba bapetse phane kwa merakeng ya Merolo,Masowa le Mosoke. Kgosi Khukhwane o rile le fa go sena ditlhare tsa mophane kwa kgaolong eo, seboko sa phane se itshetsa ka matlhare a magonono. E re ka go dikile go gosomane dipula tse dinamagadi mo dikgaolong tsa bokone botlhaba le legare tse e leng tsone boremelelo jwa phane, Rre Mapena o bolela fa go tlaa dika go nnile le phane e ntsi ka kgwedi ya Moranang mono ngwaga. BOKHUTLO